tartuNLP/wikipedia-smugri-20251201 huggingface dataset:
Fakafifine

Fakafifine on niuelainen kolmas sukupuoli, johon luetaan usein sellaiset henkilöt, jotka ovat syntyjään miehiä, mutta elävät naisten sukupuoliroolien mukaan. Termi tulee niuen kielen sanoista "faka-" () ja "fifine" (). Vastaavia termejä tavataan ympäri Polynesiaa ja niitä käsitellään toisinaan yhdessä transsukupuolisuuden kanssa. Tunnetuin fakafifineja edustava henkilö lienee aktivisti Phylesha Brown-Acton.
Homoseksuaalisuus dekriminalisointiin Niuella vuonna 2007, mutta tähän liittyvä stigma on edelleen vahvassa saarella. Fakafifine sen sijaan edustaa saarten alkuperäisväestön keskuudessa perinteistä sukupuoli-identiteettiä.
Carl Hermansen

Carl Martin Hermansen (5. helmikuuta 1897 Silkeborg – 8. marraskuuta 1976 Hjørring) oli tanskalainen pappi ja Venstren poliitikko, joka toimi Tanskan kirkkoministerinä vuosina 1945–1947 ja 1951–1953. Hän myös kirjoitti muistelmia ja romaaneja.
Dismas

Dismas on kristillisen perimätiedon mukaan toinen Jeesuksen kanssa ristiinnaulituista ryöväreistä. Dismas kuvataan evankeliumeissa katuvana ja tunnustavana, kun toinen ryöväri, Gestas, pilkkaa Jeesusta. Ryövärien nimiä ei mainita Raamatussa, vaan ne ovat peräisen 300-luvun apokryfisestä Nikodemuksen evankeliumista.
Sekä katolinen että ortodoksinen kirkko kunnioittavat Dismasta pyhimyksenä.
Al-Hašr

Al-Hašr (, ) on Koraanin 59. suura ja luokitellaan medinalaiseksi. Suura sisältää 22 jaetta. Suura on saanut nimensä sen ensimmäisestä jakeesta. 
Sisältö.
Suura kertoo Jumalan avusta taistelussa, neuvoo saaliin jakamista, kehottaa taistelemaan Jumalan tiellä ja pelkäämään Jumalaa.
Gestas

Gestas on kristillisen perimätiedon mukaan toinen Jeesuksen kanssa ristiinnaulituista ryöväreistä. Evankeliumeissa Gestas pilkkaa ristillä roikkuvaa Jeesusta, kun taas toinen ryöväreistä, Dismas, nuhtelee Gestasia ja tunnustaa Jeesuksen. 
Ryövärien nimiä ei ole Raamatussa. Ne ovat peräisin 300-luvun apokryfisestä Nikodemuksen evankeliumista.
Kuhjonlampi

Kuhjonlampi voi tarkoittaa seuraavia:
Kilpisjärven luontokeskus

Kilpisjärven luontokeskus sijaitsee Enontekiön Kilpisjärven kylässä. Se on kesä- ja ruska-aikaan avoinna oleva vierailukeskus, jota ylläpitää Metsähallitus. Luontokeskus toimii alueen retkeilijöiden ja muiden matkailijoiden levähdys-, neuvonta- ja lupapisteenä. Lisäksi siellä on luonto- ja poronhoitoaiheisia näyttelyjä.
Kilpisjärven luontokeskus on ollut suljettuna kauden 2024 jälkeen Metsähallituksen säästöjen vuoksi.
Jevgenija Albats

Jevgenija Markovna Albats (; s. 5. syyskuuta 1958) on venäläinen tutkiva journalisti, politiikan tutkija, kirjailija ja radiojuontaja.
Albats valmistui Moskovan valtionyliopistosta vuonna 1980 ja väitteli filosofian tohtoriksi politiikan tutkimuksessa Harvardin yliopistossa vuonna 2004. Hän oli mukana perustamassa International Consortium of Investigative Journalistsia. Albats aloitti oman puheohjelmansa juontamisen Eho Moskvy -radioasemalla vuonna 2004. Vuonna 2007 hänestä tuli "The New Timesin" poliittinen toimittaja, sitten päätoimittaja ja toimitusjohtaja. Albats oli professorina Moskovan talouskorkeakoulussa, kunnes hänen kurssinsa Venäjän hallinnon pyynnöstä lopetettiin vuonna 2011. Hän on opettanut myös useissa yhdysvaltalaisissa yliopistoissa.
Albats tutustui Aleksei Navalnyihin 2000-luvun alussa ja harjoitti tämän kanssa kirjeenvaihtoa Navalnyin ollessa vangittuna. Albats pakeni Venäjältä vuonna 2022 sanojensa mukaan Navalnyin kehotuksesta. Hän piti Navalnyin kuolemaa Venäjän kiduttamalla toteuttamana murhana. Heinäkuussa 2022 Venäjä luokitteli Albatsin ulkomaiden agentiksi. Albatsin julkaisujen joukossa on KGB:n historiaa käsittelevä kirja "The State Within a State: The KGB and its Hold on Russia – Past, Present &amp; Future".
Al-Mumtahana

Al-Mumtahana (, ) on Koraanin 60. suura ja luokitellaan medinalaiseksi. Suura sisältää 13 jaetta. Suura on saanut nimensä jakeesta 10. 
Sisältö.
Jakeet 1-9 kertovat, että uskovat eivät saa ottaa uskottomia ystävikseen. 
Jakeet 10-13 sisältävät säädöksiä kotoaan pakenevista naisista.
Erik Arup

Erik Ipsen-Arup (22. marraskuuta 1876 – 23. syyskuuta 1951) oli tanskalainen historioitsija ja vuodesta 1917 Kööpenhaminan yliopiston professori. Hän opiskeli 1890-luvulla Kristian Erslevin johdolla. Tältä hän omaksui modernin lähdekritiikin. Arupin tavoite oli kirjoittaa koko Tanskan historian käsittävä oppikirjasarja, mutta hän julkaisi vain kaksi ensimmäistä osaa vuoteen 1624 saakka. Postuumisti ilmestyi keskeneräinen kolmas osa, joka ulottui vuoteen 1660. Hankkeen kariutumiseen vaikutti osaltaan hänen kollegoiltaan saama arvostelu ensimmäisistä osista, koska hän pyrki selittämään historian kulkua materialistisesta näkökulmasta suurmiesten tekojen sijaan. Arup tunnettiin myös Islannin itsenäisyyden tukijana, ja hän myös kannatti islantilaisten käsikirjoitusten palauttamista tanskalaisista arkistoista Islantiin.
Phylesha Brown-Acton

Phylesha Brown-Acton (s. 1976) on uusiseelantilainen seksuaali- ja sukupuolivähemmistöjen asioita ajava aktivisti ja sosiaalityöntekijä Niuella. Hän identifioituu fakafifinena, joka on perinteinen niuelainen kolmas sukupuoli.
Tausta ja yksityiselämä.
Brown-Acton syntyi Niuella vuonna 1976. Hänen äitinsä oli niuelainen ja isä australialainen. Perheeseen kuuluu seitsemän muuta sisarusta. Isä oli väkivaltainen, minkä vuoksi Brown-Actonin kasvatuksesta alkoi vastata hänen isosetänsä. Häntä myös kiusattiin koulussa.
Huolimatta siitä, että Brown-Acton määriteltiin syntyessään mieheksi, hän koki jo nuorena olevansa nainen. Ollessaan 15-vuotias hän alkoi elää naisten sosiaalisten normien mukaisesti. Hormoonihoidot hän aloitti parikymppisenä.
Ura aktivistina.
Brown-Acton kehitteli HLBT-lyhennettä vastaavan lyhenteen, joka kuvaa nimenomaan Tyynenmeren alueella tavattavia sukupuoli-identiteettejä, jotka eivät välttämättä sovi perinteiseen länsimaalaiseen HLBT-lyhenteeseen: MVPFAFF: Māhū, Vakasalewalewa, Palopa, Fa‘afafine, Akava‘ine, Fakafifine ja Fakaleiti/leiti. Lyhenteeseen lisättiin myöhemmin plus-merkki kuvaamaan kaikkia niitä seksuaali- ja sukupuoli-identiteettejä, joita ei erikseen ole mainittu lyhenteessä.
Brown-Acton on puhunut myös aktiivisesti seksuaalista väkivaltaa vastaan erityisesti transsukupuolisten keskuudessa. Vuonna 2007 hänen vieraillessaan Tongalla, joukko miehiä yritti joukkoraiskata Brown-Actonin, mutta paikallinen poliisi ei osoittanut mielenkiintoa asian tutkimista kohtaan.
Vuonna 2015 Brown-Acton oli mukana perustamassa F’ine Pasifika -nimistä yhdistystä, joka ajaa seksuaali- ja sukupuolivähemmistöjen asioita Uudessa-Seelannissa. Brown-Acton toimii yhdistyksen toiminnanjohtajana.
Olof Bergström

Olof Henrik Oskar Bergström (21. marraskuuta 1919 – 22. marraskuuta 1984) oli ruotsalainen näyttelijä ja ohjaaja. Hänen oli tarkoitus opiskella insinööriksi, mutta teatteriharrastuksen kautta hän päätyikin Dramatenin näyttelijäkouluun. Hän oli urallaan kiinnitettynä muun muassa Helsingborgin, Göteborgin, Malmön ja Tukholman kaupunginteattereihin, mutta näytteli myös elokuvissa, esimerkiksi Bo Widerbergin "Ådalen 31":ssä. Bergström oli jonkin aikaa naimisissa näyttelijä Anita Björkin ja myöhemmin oopperalaulaja Henriette Guermantin kanssa. Hänen poikansa Jonas Bergström on myös näyttelijä.
Toivionlampi

Toivionlampi voi tarkoittaa seuraavia:
Katherine Pulaski

Katherine Pulaski on Diana Muldaurin esittämä kuvitteellinen hahmo, joka esiintyi televisiosarjan "Star Trek – uusi sukupolvi" toisella tuotantokaudella korvaten Gates McFaddenin esittämän Beverly Crusherin. Pulaski toimii U.S.S. "Enterprisen" johtavana lääkintäupseerina, ja on arvoltaan komentaja.
Hahmo sarjassa.
Pulaski saapui "Enterprisen" palvelukseen "Uusi sukupolvi" -sarjan toisen tuotantokauden ensimmäisessä jaksossa. Silloin hän joutui toimittamaan Deanna Troin epätavallisen synnytyksen, joka johtui alukselle tunkeutuneesta entiteetistä. Samalla selvisi hänen suhtautuvan androidikomentaja Dataan vieraantuneesti ja aliarvioivasti: hän esimerkiksi äänsi hänen nimensä väärin.
Jaksossa "Elementary, Dear Data" Pulaski kannusti Dataa ohjelmoimaan Sherlock Holmes -holokansimysteerinsä uudelleen. Tämän seurauksena tietoisuuden saanut James Moriarty otti Pulaskin panttivangiksi holokannelta vapautumista vastaan. Hänet vapautettiin vasta, kun Jean-Luc Picard vakuutti Moriartylle, että hänet saadaan jonakin päivänä pois holokannelta. Kun "Enterprise" kohtasi aluksen ja tutkimusaseman, jossa miehistö oli viruksen aiheuttamana ikääntymässä nopeasti, Pulaski halusi tutkia asemalla olleita koeputki-ihmisiä. Kun selvisi, että nämä ihmiset olivat taudinaiheuttajia, Pulaski itse sai tartunnan. Hän selvisi, kun siirtolaitteen biosuodatinta muokattiin siten, että viruksen vaikutukset saatiin peruutettua.
Jaksossa "Icarus Factor" selvisi, että Pulaskilla oli aikanaan suhde komentaja William Rikerin isään Kyle Rikeriin. Kyle saapui alukselle opastamaan poikaansa tulevalle kapteenintehtävälleen, jolloin nämä kaksi tapasivat jälleen.
Pulaskilla on tarvittava pätevyys sydänleikkaukseen, muuta kapteeni Picard ei tahtonut tehdä sitä aluksellaan. Kun sydänsiirtoon tuli komplikaatioita tähtiasemalla, Pulaski kutsuttiin asiantuntijana paikalle. Kauden viimeisessä jaksossa hän pelasti myös Rikerin hengen, kun hän tuhosi häneen tarttuneen viruksen stimuloivalla huonoja muistoja aiheuttavilla väliaineilla. Tämän jälkeen Pulaski poistui sarjasta, eikä hänen lähtöään ole selitetty.
Pulaski mainitaan lähtönsä jälkeen yhden kerran, kun tohtori Crusher yritti neurokirurgikollegansa kanssa rakentaa uutta selkärankaa Worfille.
Tuotanto.
Katherine Pulaskin hahmo aiheutti ristiriitaisia tunteita sekä katsojille että sarjan tekijöille. Useat sarjan tekijät väitetysti kohtelivat Diana Muldauria eri tavalla kuin muita, mihin vaikutti esimerkiksi se, että hän myös sai isompaa palkkaa kuin muut.
Reginald Barclay

Reginald Endicott Barclay III on Dwight Schultzin esittämä kuvitteellinen hahmo, joka esiintyy sarjoissa "Star Trek – uusi sukupolvi", ' ja elokuvassa '.
Barclay esitellään "Uusi sukupolvi" -sarjan kolmannella tuotantokaudella jaksossa "Hollow Pursuits". Hän oli konepäällikkö Geordi La Forgen tiimin jäsen. Hänestä ei kuitenkaan pidetty hänen ujon ja vetäytyvän luonteenpiirteensä vuoksi. Hänestä käytettiin nimitystä "Broccoli", kunnes kapteeni Picard määräsi nimen lopetettavaksi, ja käski La Forgea tutustumaan häneen paremmin. Kohentuneella itsetunnolla Barclay kykeni tunnistamaan "Enterprisea" uhkaavan aineen.
Neljännellä kaudella eräs vieras avaruusolentojen luotain sai Barclayn älyn ja itsevarmuuden kasvamaan siihen pisteeseen, että hän kykeni viemään "Enterprisen" heidän kotimaahansa. Kun Barclay kuudennella tuotantokaudella aiottiin lähettää siirtimen kauttatutkimaan hylättyä Tähtilaivaston alusta, selvisi että hänellä oli pelko siirtimiä kohtaan. Kun hän viimein käytti siirrintä ja materiavirrassa olleet miehistönjäsenet tarttuivat häneen, hän sai oireita joiden luuli liittyvän vanhaan sairauteen, siirrinpsykoosiin. Seitsemännellä kaudella tohtori Crusherin antama flunssalääke aiheutti Barclayn ja kaikkien muiden miehistön jäsenten palaavan evoluutiossa taaksepäin, minkä jälkeen kyseinen epidemia nimettiin Barclayn mukaan.
Gene Roddenberryn idea Barclaysta syntyi väitetysti silloin, kun hän halusi lisätä mukaan hahmon, joka ei sopisi joukkoon.
Kuolema tekee taiteilijan

Kuolema tekee taiteilijan on Nightwishin kolmas single albumilta "Once". Se julkaistiin 24. marraskuuta 2004, ja se nousi Suomen singlelistan ensimmäiselle sijalle viikolla 49 vuonna 2004.
Jerry Trainor

Gerald William "Jerry" Trainor (s. 21. tammikuuta 1977 San Diego, Yhdysvallat) on yhdysvaltalainen näyttelijä, joka on tullut tunnetuksi Nickelodeonin sarjasta "Drake &amp; Josh" sekä "iCarly". Hänen ensimmäinen roolinsa televisiossa oli "Yli synkän virran" -sarjassa. Trainor on valmistunut Kalifornian yliopistosta.
Kultaruusu

Kultaruusu ("Rosa xanthina") on ruusujen sukuun kuuluva kasvilaji, jota tavataan lähinnä itäisessä Aasiassa, kuten Mongoliassa, Kiinassa ja Korean niemimaalla.. Kultaruusun pensas kasvaa noin 3,6-metriseksi, ja sen kukat ovat kirkkaan keltaisia, ja noin 3,8 senttimetriä leveitä. Sen jokaisella lehdellä on noin 7–13 lehdykkää. Kultaruusu kasvaa aukeilla paikoilla, kuten rinteillä ja huonolaatuisessa maastossa. Se kukkii huhti–toukokuussa.
Turpal-Ali Atgerijev

Turpal-Ali Atgerijev (; 1969 – 18. elokuuta 2002 Jekaterinburg) oli venäläinen tšetšeenien kapinallisjoukkoja edustanut komentaja.
Atgerijev taisteli ensimmäisessä Tšetšenian sodassa vuosina 1994–1996. Hänen uskottiin tehneen Salman Radujevin kanssa yhteistyötä Kizljarin–Pervomaiskojen panttivankikriisin suunnittelussa. Sodan päätyttyä Atgerijev toimi Aslan Mashadovin hallinnon varapääministerinä ja turvallisuuspäällikkönä. Toisen Tšetšenian sodan alettua vuonna 1999 Mashadov epäili Atgerijevin tekevän yhteistyötä Venäjän viranomaisten kanssa. Joulukuussa 2001 Atgerijev sai viidentoista vuoden vankeustuomion osallisuudesta terrorismiin ja panttivankien ottamiseen.
Atgerijev kuoli vankilassa Jekaterinburgissa elokuussa 2002. Hänen kuolemansa ilmoitettiin johtuneen leukemiaan liittyneestä aivoverenvuodosta. Tšetšeenikapinalliset kuitenkin syyttivät Venäjää hänen tappamisestaan.
Salman Radujev

Salman Radujev (; 13. helmikuuta 1967 Novogroznenski – 14. joulukuuta 2002 Solikamsk) oli venäläinen islamisti ja sissijohtaja, joka toimi tšetšeenien kapinallisjoukkojen komentajana ensimmäisessä Tšetšenian sodassa vuosina 1994–1996.
Radujev tuli tunnetuksi johtavasta asemastaan Kizljarin–Pervomaiskojen panttivankikriisissä vuonna 1996. Toisessa Tšetšenian sodassa hänellä ei ollut näkyvää asemaa. Hän myös ajautui usein erimielisyyksiin muiden sissikomentajien kanssa. Venäjän joukot pidättivät Radujevin maaliskuussa 2000. Häntä syytettiin terrorismista, murhasta ja panttivankien ottamisesta. Hänet tuomittiin elinkautiseen vankeusrangaistukseen ja hänen kanssaan yhteistyötä panttivankikriisin suunnittelussa tehnyt Turpal-Ali Atgerijev viidentoista vuoden vankeusrangaistukseen.
Radujev selviytyi useista murhayrityksistä ja sai kutsumanimen Titanic. Hän kuoli venäläisessä vankilassa 35-vuotiaana viranomaisten mukaan sisäiseen verenvuotoon.
Andrei Piontkovski

Andrei Piontkovski (; s. 1940) on venäläinen matemaatikko, oppositiovaikuttaja ja poliittinen kommentaattori. Hän käytti vuonna 2000 termiä putinismi artikkelissaan lehdessä "Sovetskaja Rossija". Hän kuvaili sitä ”ryöstökapitalismin korkeimmaksi ja lopulliseksi tasoksi”. Piontkovski ennakoi demokraattisten vapauksien ja ihmisoikeuksien eväämistä. Hän koki ”massojen aivopesun” olleen jo meneillään ja arveli Venäjän eristäytyvän muista maista.
Piontkovski valmistui Moskovan valtionyliopiston matematiikan laitokselta ja väitteli filosofian tohtoriksi sovelletussa matematiikassa. Hän on American Mathematical Societyn jäsen. Piontkovski oli yksi ensimmäisistä Putinin täytyy lähteä -manifestin allekirjoittajista vuonna 2010. Hän kuului 2010-luvun alussa Venäjän opposition koordinointineuvostoon. Piontkovski on julkaissut muun muassa kirjat "Another Look into Putin’s Soul" ja "Russian Identity". Hän on Kansainvälisen Penin jäsen.
Piontkovski pakeni Venäjältä vuonna 2016 syyttäjänviraston pidettyä hänen kirjoituksiaan todisteita ekstremismistä sisältävinä. Hän on ollut säännöllinen kommentaattori BBC World Servicessa ja Radio Free Europe/Radio Libertyssa. Hän on toiminut Vapaan Venäjän foorumin vanhempana neuvonantajana ja Hudson-instituutin vierailevana fellow’na. 18. elokuuta 2023 Venäjä lisäsi Piontkovskin ulkomaiden agentteina pitämiensä henkilöiden luetteloon. Perusteluina mainittiin ”sotilaallisen erikoisoperaation” vastustaminen ja ”väärän tiedon levittäminen” Venäjän päätöksistä. Samassa yhteydessä luetteloon lisättiin Andrei Illarionov, Linor Goralik ja neljä muuta henkilöä.
Bank of America Tower (Jacksonville)

Bank of America Tower on Jacksonvillessä Yhdysvalloissa sijaitseva 188 metriä korkea, 42-kerroksinen pilvenpiirtäjä. Se on kaupungin korkein rakennus. Torni valmistui vuonna 1990, ja se on toimistokäytössä.
1 Independent Square

1 Independent Square (tunnettu ennen nimillä Modis Building ja Wells Fargo Center) on Jacksonvillessä Yhdysvalloissa sijaitseva 163 metriä korkea, 37-kerroksinen pilvenpiirtäjä. Rakennus valmistui vuonna 1975, ja se on tarkoitettu toimistokäyttöön. Rakennuksen päämateriaali on betoni.
609 Main at Texas

609 Main at Texas on Houstonissa, Yhdysvalloissa sijaitseva 230 metriä korkea, 48-kerroksinen pilvenpiirtäjä. Torni rakennettiiin vuosina 2014–2017, ja se on tarkoitettu toimistokäyttöön. Rakennuksen päämateriaali on betoni, ja se on saanut energiaystävällisyydestään kultaisen LEED-sertifikaatin.
Enterprise Plaza

Enterprise Plaza on Houstonissa Yhdysvalloissa sijaitseva pilvenpiirtäjä. Rakennus on 230 metriä korkea, ja siinä on 55 kerrosta. Rakennus valmistui vuonna 1980, ja se on tarkoitettu toimistokäyttöön. Se on saanut energiaystävällisyydestään kultaisen LEED-sertifikaatin.
Centerpoint Energy Plaza

Centerpoint Energy Plaza on Houstonissa Yhdysvalloissa sijaitseva 226 metriä korkea, 53-kerroksinen pilvenpiirtäjä. Rakennus valmistui vuonna 1974, ja se on tarkoitettu toimistokäyttöön. Rakennukseen tehtiin vuonna 1996 laajennus, jossa sen korkeutta lisättiin. Se on rakennettu kokonaisuudessaan teräksestä ja on saanut energiaystävällisyydestään hopeisen LEED-sertifikaatin.
Laitaatsillan taistelun muistomerkki

Laitaatsillan taistelun muistomerkki on taistelun muistoksi vuonna 1975 pystytetty muistomerkki Savonlinnan Laitaatsillassa.
Taistelun muistomerkin paikaksi valikoitui ruotsalaisten ykköspatterin paikka kalliolla, valtatien eteläpuolella. Muistomerkin kivimuuri on rakennettu muistuttamaan 1700-luvun tykkiasemaa. Sen metallilaatassa on taistelun nimi ja päivämäärä. Lisäksi muurissa on metalliset kilvet, jotka muistuttavat taisteluun osallistuneista joukko-osastoista: Pohjanmaan jalkaväkirykmentti, Porin läänin jalkaväkirykmentti ja Savon jääkärirykmentti.
Laitaatsillan taistelu käytiin 9. lokakuuta 1789 Ruotsin ja Venäjän joukkojen välillä. Salmen itäpuolelle asettuneet Venäjän joukot pääsivät yllättämään salmen länsirannalle linnoittautuneet ruotsalaisjoukot, jotka kovan taistelun jälkeen saivat venäläiset työnnetyksi takaisin salmen itärannalle.
Nykyään taistelukentän halkoo valtatie 14. Salmen itäpuolella on jäänne venäläisten patterin suojavallista. Taistelupaikka on suojeltu kiinteä muinaisjäännös.
1600 Smith Street

1600 Smith Street (tunnettu ennen nimillä Continental Center I, 1600 Smith Building ja Cullen Bank Tower) on Houstonissa Yhdysvalloissa sijaitseva 223 metriä korkea, 55-kerroksinen pilvenpiirtäjä. Rakennus valmistui vuonna 1984, ja se on tarkoitettu toimistokäyttöön. Se on saanut energiaystävällisyydestään kultaisen LEED-sertifikaatin.
Fulbright Tower

Fulbright Tower tai 3 Houston Center on Houstonissa Yhdysvalloissa sijaitseva toimistokäytössä oleva pilvenpiirtäjä. Rakennus on 221 metriä korkea, ja siinä on 52-kerrosta. Rakennus on osa Houston Center -rakennuskokonaisuutta. Rakennus on saanut energiaystävällisyydestään kultaisen LEED-sertifikaatin.
1400 Smith Street

1400 Smith Street (tunnettu myös nimillä 
Enron Building ja Four Allen Center) on Houstonissa Yhdysvalloissa sijaitseva 211 metriä korkea, 50-kerroksinen pilvenpiirtäjä. Rakennus valmistui vuonna 1983, ja se on tarkoitettu toimistokäyttöön. Se on saanut energiaystävällisyydestään kultaisen LEED-sertifikaatin.
Shadecrown

Shadecrown on suomalainen vuonna 2012 perustettu metallimusiikin yhtye.
Historia.
Yhtye on peräisin Viitasaarelta ja alun perin tavoitteena oli soittaa melodista doom metalia. Ensimmäinen demo on julkaistu vuonna 2013 ja ensimmäinen EP-levy "Chained" julkaistiin samana vuonna. Ensimmäinen albumi "Agonia" julkaistiin vuonna 2016 Inverse Recordsilla.
Jäsenet.
Yhtyeen jäsenet:
J. &amp; L. Lobmeyr

J. &amp; L. Lobmeyr on itävaltalainen lasitehdas. Se sai alkunsa Josef Lobmeyrin (1792–1855) Wieniin vuonna 1823 perustamasta lasiliikkeestä.
Tehtaan perustajan poika, taiteilija Ludwig Lobmeyr (1829–1917) tuli isän kuoleman jälkeen 1855 veljensä Josefin kanssa tehtaan johtajaksi. Tehtaissa Slavoniassa, Wienissä ja Böömissä hän kohotti itävaltalaisen ja böömiläisen taiteellisen lasiteollisuuden uuteen kukoistukseen. Hän otti uudelleen käytäntöön vanhat kotimaiset ja itämaiset kuosit ja käytti apunaan parhaimpia piirtäjiä, kuten Th. Hansenia, Storckia ja Schmidtiä. Erityisen hyviä ovat hänen kristallilasinsa tahkottuine ja emaljoituine koristuksineen. Hän julkaisi teoksen "Die Glasindustrie : ihre Geschichte, gegenwärtige Entwicklung und Statistik" (1874) Albert Ilgin (1847–1896) ja Wendelin Boeheimin (1832–1900) kanssa.
Pulteneyn silta

Pulteneyn silta () on Bathin kaupungissa Englannissa sijaitseva tunnettu silta. Klassistista palladiolaista arkkitehtuuria edustavan sillan on suunnitellut skotlantilainen arkkitehti Robert Adam. Sillan rakennustyöt alkoivat vuonna 1769, ja 45 metriä pitkä silta valmistui vuonna 1774. Pulteneyn silta on yksi maailman neljästä sillasta, jota reunustavat kaupat ja ravintolat molemmin puolin koko sillan pituudelta.
Silta sai nimensä bathilaisen merkkimiehen William Johnstone Pulteneyn vaimon Frances Pulteneyn mukaan. William Pulteney omisti laajoja maa-alueita kaupungin ympäristössä ja tahtoi luoda uuden kaupungin, joka kilpailisi länsipuolen asutuksen kanssa. Pulteneyn suunnitelmat edellyttivät siltaa, josta haluttiin näyttävä. Luultavasti Robert Adam ehdotti Pulteneylle, että siltaa voisivat reunustaa liiketilat. Adam oli käynyt Italiassa ja tunsi hyvin sekä Firenzen Ponte Vecchion että Venetsian Rialton sillan. Luultavasti hänen suunnitelmiinsa vaikutti kuitenkin eniten Andrea Palladion hylätty Ponte di Rialton suunnitelma. Pulteneyn silta on ainoa Adamin suunnittelema rakennelma Bathissa.
Omenakotilot

Omenakotilot (Ampullariidae) on kotiloihin kuuluva nilviäisheimo. Heimon lajeja tavataan makeista vesistä lämpimillä alueilla.
Lajit ja anatomia.
Omenakotiloihin kuuluu yhdeksän sukua ja 186 lajia. Taksonomia perustuu suureksi osin kuoren morfologiaan, ja monet lajit ovat hyvin vaihtelevia ulkonäöltään. Heimon lajien kuori on pyöreähkö tai kartiomainen ja pulleakierteinen. Kuoren paksuus vaihtelee, ja siinä voi olla harjanteita. Kuoressa on sarveislevy, jolla kotilot voivat sulkea kuoren aukon. Omenakotiloiden kuoressa on usein raitoja. Heimon kotiloiden päässä on kaksi tuntosarvea, ja silmät sijaitsevat niiden tyvessä. Sifonien pituus vaihtelee.
Levinneisyys ja elintavat.
Omenakotiloita tavataan subtrooppisilla ja trooppisilla alueilta Aasiasta, Afrikasta ja Pohjois- sekä Etelä-Amerikasta. Ne ovat makeiden vesien lajeja, joskin osa niistä elää osittain myös kuivalla maalla.
Siula

Siula ry on Helsingin yliopiston suomen kielen ja suomalais-ugrilaisten kielten ja kulttuurien ainejärjestö. Siula ry perustettiin 28. helmikuuta 1950 alun perin Kotikielen Seuran ylioppilaskerhon pohjalta.
Historia.
1950-luvulla Kotikielen Seura ei enää houkutellut opiskelijoita, koska sen tilaisuuksissa oli enemmänkin opettajia ja professoreita. Opiskelijat kaipasivat omaa foorumia, joten päätettiin perustaa Kotikielen Seuran ylioppilaskerho. Kerho pyrki edistämään suomen kielen tutkimista, tuntemusta ja käyttöä, ja jäseneksi saattoivat suomen kielen opiskelijoiden lisäksi liittyä myös kirjallisuuden ja kansanrunoudentutkimuksen opiskelijat. Kotikielen Seuran ylioppilaskerhon perustamiskokous pidettiin 28. helmikuuta 1950 Domus Academican kerhohuoneessa. Ylioppilaskerhon ensimmäiseksi puheenjohtajaksi valittiin Kauko Saraste.
8. marraskuuta 1951 kerho vaihtoi nimensä Siulaksi. Muita nimiehdotuksia olivat esimerkiksi Fennica, Kainutar, Kotikieli ja Spirantti. Nuotan sivustan ulointa verkkoa tarkoittava "siula" valikoitui nimeksi, sillä kerholaiset pitivät nimeä äänteellisesti hauskana ja sen koettiin sopivan merkitykseltään kerhon nimeksi.
Kotimaisen kirjallisuuden seura Putkinotko (ent. Maanantaiseura) toimi vuoteen 1992 asti Siulan alajärjestönä.
Entisiä siulalaisia ovat muun muassa Arvi Lind, Auli Hakulinen, Riho Grünthal, Janne Saarikivi, Juha Itkonen ja Maija Vilkkumaa.
Toiminta.
Siulaset.
"Siulaset" on neljä kertaa vuodessa ilmestyvä, vuonna 1978 perustettu Siula ry:n ainejärjestölehti. Se syntyi, kun vuodesta 1966 asti julkaistu "Suomenkieliset Tieto-Sanomat" sekä vuodesta 1974 asti toimitettu Siula-tiedote yhdistyivät yhdeksi julkaisuksi. "Siulasten" julkaisemisesta vastaa päätoimittaja muun toimituksen kera. Päätoimittajan valitsee yhdistyksen syyskokous. Lehden ensimmäisenä päätoimittajana toimi Päivi Koskivirta. Vuonna 2025 "Siulasia" päätoimittaa Ellen Suikki.
"Siulasten" ilmestymistiheys, sivumäärä ja sisältö ovat olleet vaihtelevia lehden historian aikana, mikä on osittain johtunut toimituskunnan koosta ja oppiaineittain jakaantumisesta. Tavallisesti "Siulasissa" kuitenkin julkaistaan ajankohtaisia suomen kielen ja suomalais-ugrilaisten kielten ja kulttuurien opiskeluun ja ainejärjestön toimintaan liittyviä tekstejä. Lisäksi kaunokirjallisilla tuotoksilla on ollut aina vahva sija lehdessä, etenkin ennen kotimaisen kirjallisuuden opiskelijoiden erkaantumista Siulasta.
Hallinto.
Hallitus.
Siula ry:n asioita hoitaa ja yhdistystä edustaa yhdistyksen syyskokouksen seuraavaksi kalenterivuodeksi valitsema hallitus. Hallitukseen kuuluu yhdistyksen puheenjohtajan lisäksi enintään kymmenen jäsentä. Puheenjohtaja valitaan vaaleilla yhdistyksen syyskokouksessa. Hallitus valitsee keskuudestaan varapuheenjohtajan, taloudenhoitajan, sihteerin ja muut tarvittavat toimihenkilöt sekä jakaa muut yhdistyksen toimintaan liittyvät vastuutehtävät. Jokaisella Siulan jäsenellä on oikeus asettua ehdolle hallitukseen ja vastuutehtäviin sekä äänestää vaaleissa. Vuoden 2025 hallituksen puheenjohtajaksi on valittu Raune Heimo.
Rangaistussiirtola

Rangaistussiirtola (, lyh. ИК, IK) on Venäjällä yleisin käytössä oleva vankilatyyppi. Siirtoloissa yhdistyvät vankeus ja pakkotyö, ja ne muistuttavat monelta osin vankileirejä.
Historia.
Rangaistussiirtolat perustettiin Neuvostoliitossa Gulag-leirien seuraajiksi, ja niistä löytyy yhtäläisyyksiä. Gulagit lakkautettiin virallisesti Josif Stalinin kuoltua vuonna 1953. Siirtoloita sijaitsee ympäri Venäjää, usein syrjäisissä paikoissa, muun muassa Siperiassa, ja myös hyvin kylmissä olosuhteissa.
Siirtoloita on yhteensä noin 700, joista 30–40 naisille. Vuonna 2023 siirtoloissa oli yhteensä noin 266 000 vankia. Vuonna 2022 vankeja oli yli 400 000, mutta tiettävästi yli 100 000 on lähetetty miehistöpulan vuoksi taistelemaan rintamalle Venäjän hyökättyä Ukrainaan.
Toiminta.
Rangaistussiirtolat tunnetaan kovasta kurista ja huonoista olosuhteista. Pelkästään syrjäinen ja kylmä sijainti on ollut järjestelmän alusta asti keino heikentää vankeja. Entiset vangit ja ihmisoikeusjärjestöt ovat kritisoineet niiden olosuhteita ja käytäntöjä. Muun muassa ruoka ja terveydenhuolto ovat heikkoa, uni rajoitettua ja sääntörikkomuksista rangaistaan ankarasti. Vangit asuvat ahtaissa tiloissa, ja yhdessä huoneessa voi olla kymmeniä vankeja.
Vangit ovat kertoneet vartijoiden suorittamasta kidutuksesta ja pahoinpitelyistä. Vangit saattavat myös hakata toisiaan. Kun vankeja on kuollut siirtoloissa epäselvissä olosuhteissa, on syyksi kerrottu yleensä jokin sairaus tai muu luonnollinen, mutta usein epäillyksiä herättynyt syy. Tilanne on paha erityisesti poliittisille vangeille, joita halutaan tahallaan eristää, rangaista ja murtaa. Heidät pakotetaan yleensä katsomaan Venäjän propagandaa.
Muun muassa venäläistä oppositiopoliitikkoa Aleksei Navalnyitä pidettiin rangaistussiirtoloissa, esimerkiksi IK-6:ssa, ja hän kuoli epäillyttävästi IK-3:ssa, Harpissa.
Maurice Loewy

Maurice (Moritz) Loewy (1833 Wien – 1907) oli itävaltalainen tähtitieteilijä. Hän tuli 1861 havaitsijaksi Pariisin observatorioon ja sittemmin 1896 laitoksen johtajaksi. Loewy on kehittänyt useita uusia havaintokeinoja, jotka tarkoittavat etenkin aberraatiovakion ja refraktion määräämistä. Loewy valmisti yhdessä Pierre Puiseux’n kanssa Kuun kartan.
Dimitri Simes

Dimitri Simes (, synt. Dmitri Konstantinovitš Simis, ; s. 29. lokakuuta 1947 Moskova) on neuvostoliittolaissyntyinen, vuodesta 1973 Yhdysvalloissa asunut poliittinen kommentaattori ja vaikuttaja.
Simes työskenteli Richard Nixonin epävirallisena neuvonantajana ja oli mukana tämän matkoilla Nixonin ajan sosialistidiktatuureihin. Vuonna 1994 Nixon nimitti Simesin ajatushautomo Center for the National Interestin johtajaksi. Tuolloin ajatushautomon nimi oli vielä Nixon Center for Peace and Freedom. Simes jatkoi ajatushautomon johtamista, kunnes vetäytyi tehtävästään vuonna 2022. Hän on juontanut ajankohtaisasioiden ohjelmaa Venäjän Pervyi kanalilla. Simes työskenteli neuvonantajana Donald Trumpin vuoden 2016 presidentinvaalikampanjassa. Vuonna 2016 hän järjesti ulkopoliittisen puheen, jossa Trump hahmotteli näkemyksen laajemmasta yhteistyöstä Venäjän kanssa. Simesin nimi mainittiin yli sata kertaa Muellerin raportissa (2019), jossa tarkasteltiin Venäjän vaikuttamista Yhdysvaltain vuoden 2016 presidentinvaalien taustalla.
Simes moderoi Vladimir Putinin kysely- ja vastaustilaisuutta Pietarin kansainvälisessä talousfoorumissa vuonna 2023. Elokuussa 2023 FBI ratsasi Simesin asunnon Virginiassa. Hieman aiemmin oli uutisoitu myös FBI:n toteuttamasta Scott Ritterin New Yorkin -asunnon ratsauksesta.
Phil Donahue

Phil Donahue (21. joulukuuta 1935 Cleveland, Ohio, Yhdysvallat – 18. elokuuta 2024 New York, New York, Yhdysvallat) oli yhdysvaltalainen televisiopersoona. Hänen nimeään kantavaa televisio-ohjelmaa alettiin esittää vuonna 1967. Se sai useita Emmy-palkintoja. Hän esiintyi säännöllisesti vuosina 1979–1988 NBC:n "Today Show’ssa". Presidentti Joe Biden myönsi toukokuussa 2024 Donahuelle Presidentin vapaudenmitalin.
Donahue kuoli 88-vuotiaana pitkäaikaisen sairauden seurauksena.
Évaux-les-Bains

Évaux-les-Bains () on kunta keskisessä Ranskassa Creusen departementissa Uuden-Akvitanian alueella. Se sijaitsee noin 45 kilometriä Aubussonin kaupungista koilliseen.
Roomalaiset rakensivat Évaux-les-Bainsin muinaiset lämpökylpylät noin 100-200 jaa. paikkaan jossa luonnolliset kuumavesilähteet pursuivat, ja niitä hyödynnettiin noin 400-luvulle asti. Nykyinen kylpylä ja Grand Hôtel valmistuivat 1800-luvun puolivälissä samaan paikkaan roomalaisten kylpylän kanssa, jolloin rakennustöiden yhteydessä löydettiin muinainen lämpökylpylä. Tämä kuitenkin tuhoutui osittain maansiirtotöissä.
Saint-Pierren ja Saint-Paulin luostarikirkko on ollut osa 1000-luvulla perustettua luostaria. Kirkkoa on uusittu useita kertoja 1200- ja 1700-luvuilla. Kirkko ja sen arkkitehtonisesti kiinnostava kellotorni on listattu historialliseksi muistomerkiksi vuonna 1841.
Slava Balbek

Slava Balbek () on ukrainalainen nykyarkkitehti ja -suunnittelija. Hän tai hänen johtamansa suunnittelutoimisto on voittanut 2010- ja 2020-luvuilla useita arkkitehtuurin tai sisustussuunnittelun palkintoja.
Venäjän hyökkäyssodan aikana (2/2022-) Balbek Bureau -arkkitehtuuritoimiston perustaja Balbek on toiminut myös useissa vapaaehtoishankkeissa ja kymmenien työntekijöidensä kanssa kehitellyt laittoman hyökkäyssodan kohteena olevan kotimaansa asuntotarpeisiin sopivia tilapäisasuntojen konsepteja ja uudisrakentamiseen sopivia, ketterästi muunneltavissa olevia tyyppitaloja. 
Hän esimerkiksi organisoi satojen tuhansien ruoka-annosten jakelua Kiovassa (Kyiv Volunteer), kehitti Ukrainan kulttuuriperintöön kuuluvien monumenttien suojaamista (Re:Ukraine Monuments), ja oli kehittämässä Ukrainan miljoonien sisäisten pakolaisten tarpeisiin suunniteltuja, ihmisarvoista asumista tukevia modulaarisia mallitalovaihtoehtoja (Re:Ukraine) ja alueellista kulttuuriperintöä huomioonottavia pientaloja (Re:Ukraine-Villages). Ennen sotaa hänen johtamassaan yrityksessä työskenteli noin 75 ihmistä.
Yleisurheilun alle 20-vuotiaiden Euroopan-mestaruuskilpailut 2017

Vuoden 2017 yleisurheilun alle 20-vuotiaiden Euroopan-mestaruuskilpailut käytiin 20.–23. heinäkuuta Stadio Olimpico Carlo Zecchinilla Grossetossa Italiassa. 
Mitalistit.
Käytetyt lyhenteet:
Jule Charney

Jule Charney (1. tammikuuta, 1917, San Francisco—16. kesäkuuta 1981, Boston) oli meteorologi, joka vaikutti merkittävästi numeeristen säänennustusmallien kehittämiseen ja ilmakehän yleisen kiertoliikkeen ymmärtämiseen.
Charney johti työtä, jossa ilmakehän liikeyhtälöitä johdettiin muotoon, jossa niistä poistettiin sellaiset ratkaisut, joilla ei ole merkitystä suursäätilan kannalta ilman että esimerkiksi matalapaineen kehitystä kuvaavat osiot olisivat kärsineet. Tämä oli välttämätön teoreettinen pohja sään ennustamiseen tietokonemalleilla.
Charney väitteli Kalifornian yliopistossa Los Angeleissa vuonna 1946 ja työskenteli Princetonin yliopistossa John von Neumannin kanssa 1950-luvun alussa käyttäen varhaisia tietokoneita säänennustusmallien kehittämiseen. Vuodesta 1956 kuolemaansa asti hän opetti Massachusetts Institute of Technology'ssä (MIT). Mathematics Genealogy Project luettelee 13 tutkijaa, joiden väitöstyötä Charney on ohjannut. Näiden joukossa ovat Eugenia Kalnay, Inez Fung, Kerry Emanuel ja James R. Holton.
Vuonna 1979 Charney johti National Research Councilin toimeksiannosta hiilidioksidia ja ilmastoa käsittelevää ad hoc tutkimusryhmää. Tuloksena oleva raportti "Hiilidioksidi ja ilmasto: tieteellinen arvio" on yksi varhaisimmista nykyaikaisista tieteellisistä arvioista ilmaston lämpenemisestä.
Tangenin kirkko (Drammen)

Tangenin kirkko () on Drammenin kunnassa Buskerudin läänissä Norjassa sijaitseva tiilinen pitkäkirkko vuodelta 1854.
Skogerin vanha kirkko

Skogerin vanha kirkko () on Drammenin kunnassa Buskerudin läänissä Norjassa sijaitseva kivinen pitkäkirkko 1200-luvulta.
Strømsøn kirkko

Strømsøn kirkko () on Drammenin kunnassa Buskerudin läänissä Norjassa sijaitseva puinen ristikirkko vuodelta 1667.
Strømsgodsetin kirkko

Strømsgodsetin kirkko () on Drammenin kunnassa Buskerudin läänissä Norjassa sijaitseva puinen pitkäkirkko vuodelta 1843.
Konnerudin vanha kirkko

Konnerudin vanha kirkko () on Drammenin kunnassa Buskerudin läänissä Norjassa sijaitseva puinen pitkäkirkko vuodelta 1858.
Daniela Larreal

Daniela Larreal Chirinos (2. lokakuuta 1973 – elokuu 2024) oli venezuelalainen ratapyöräilijä. Hän edusti Venezuelaa viisissä olympialaisissa.
Larreal löydettiin kuolleena asunnostaan Las Vegasissa perjantaina 16. elokuuta. Hän oli tukehtunut ruokaan.
Skogerin kirkko

Skogerin kirkko () on Drammenin kunnassa Buskerudin läänissä Norjassa sijaitseva tiilinen pitkäkirkko vuodelta 1885.
Monte Carlon kasino

Monte Carlon kasino () on monacolainen viihdekeskus ja kasino, joka avattiin 1865. Kasinon omistaa Société des bains de mer de Monaco -niminen yritys, jolla on monopoli uhkapelaamiseen koko Monacon alueella.
Idea kasinon perustamisesta tuli, kun Monaco oli vararikon partaalla. Kasino avattiin ruhtinas Kaarle III:n kaudella. Kasino oli niin suuri menestys, että neljä vuotta avajaisten jälkeen Monaco lopetti tuloveron keräämisen.
Kasino asettaa vierailijoille monia pääsyvaatimuksia. Kasinolla oleskelevien tulee olla vähintään 18-vuotiaita ja maksaa 19 euron sisäänpääsymaksu. Pukukoodi vaihtelee sen mukaan, missä päin kasinoa liikutaan.
Monacon kansalaiset eivät saa pelata kasinon pelejä. Kielto ei koske maassa pysyvällä oleskeluluvalla asuvia henkilöitä.
Kasinon voittoja ei veroteta Monacossa.
Bergerin kirkko

Bergerin kirkko () on Drammenin kunnassa Buskerudin läänissä Norjassa sijaitseva puinen pitkäkirkko vuodelta 1895.
Svelvikin kirkko

Svelvikin kirkko () on Drammenin kunnassa Buskerudin läänissä Norjassa sijaitseva tiilinen pitkäkirkko vuodelta 1859.
Harald Petersen

Harald Petersen (27. lokakuuta 1893 – 16. tammikuuta 1970) oli tanskalainen Venstren poliitikko, joka toimi Tanskan puolustusministerinä vuosina 1945–1947 ja 1950–1953.
Bernhard Bang

Bernhard Bang (7. kesäkuuta 1848 Sorø – 22. kesäkuuta 1932 Kööpenhamina) oli tanskalainen eläinlääkäri ja Tanskan kuninkaallisen eläinlääkärikorkeakoulun professori. Hän löysi avustajansa V. Striboltin kanssa "Brucella abortus" -bakteerin, joka aiheuttaa bruselloosia. Sitä kutsutaan useilla kielillä "Bangin taudiksi". Bang kehitti myös tuberkuloosikokeita lehmille.
Ytrac

Ytrac () on kunta Ranskan keskiosassa Cantalin departementissa Auvergne-Rhône-Alpesin alueella. Se sijaitsee Ranskan keskiylängöllä, noin kahdeksan kilometriä Aurillacin kaupungista länteen.
Kunnan linnoista Château Lamartinie on yksityisomistuksessa oleva 1500-luvun linna. Linnaa laajennettiin 1700-luvulla, ja nykyisen ulkomuotonsa se sai 1800-luvulla. Se kuuluu historiallisten monumenttien luetteloon. Myös Château de Leybros on yksityisomistuksessa. Se on rakennettu 1400-luvulla.
Heidi Blake

Heidi Blake (s. 1986) on brittiläinen tutkiva journalisti.
Blake sai humanististen tieteiden kandidaatin oppiarvon kunniamaininnoin englannin kielessä ja politiikan tutkimuksessa Yorkin yliopistosta. Hän on työskennellyt BuzzFeedissä, "The Sunday Timesissa" ja "The Daily Telegraphissa". Hän on saanut monia palkintoja työstään toimittajana. Vuonna 2018 Blaken tutkivan journalismin ryhmä sai Pulitzer-ehdokkuuden Venäjän salamurhaohjelmaa käsitelleestä artikkelista. Vuonna 2020 julkaistiin suomeksi hänen aihetta koskeva kirjansa "Tappolista" (2020). Lisäksi Blake on muun muassa tutkinut korruptiota Fifassa ja vuoden 2022 jalkapallon maailmanmestaruuskilpailujen taustalla.
Tatjana Lysova

Tatjana Gennadjevna Lysova (); s. 18. maaliskuuta 1968 Moskova) on venäläinen toimittaja.
Lysova opiskeli matematiikkaa ja ohjelmointia. Hän valmistui MIREA-yliopistosta Moskovassa ja työskenteli 1990-luvulla lehdissä "Kommersant" sekä "Expert". Lysova oli "Vedomostin" päätoimittaja vuosina 2002–2007 ja 2010–2013. Tämän jälkeen hän jatkoi "Vedomostin" nettisivujen ylläpitoa. Vuosina 2018–2019 Lysova oli Interfaxin politiikan uutisten varapäätoimittaja. Tammikuussa 2020 hänestä tuli Meduzan varapäätoimittaja ja sen Moskovan-toimiston johtaja.
Vuonna 2021 Lysova siirtyi tehtävistään Meduzassa vastaamaan Alfa-pankin viestinnästä.
Dmitri Trenin

Dmitri Vitaljevitš Trenin (; s. 1955 Moskova) on venäläinen everstiluutnantti ja politiikan analyytikko.
Trenin valmistui Neuvostoliiton puolustusministeriön sotilasinstituutista vuonna 1977. Hän palveli Neuvostoliiton tiedustelujoukoissa. Vuonna 1984 hän väitteli filosofisten tieteiden kandidaatiksi diplomatian historiasta Moskovan Yhdysvaltain- ja Kanadan-instituutista. Trenin kuului Neuvostoliiton delegaatioon, joka osallistui ydin- ja avaruusasioiden neuvotteluihin Genevessä vuosina 1985–1991. Lokakuussa 1993 Trenin vetäytyi aktiiviselta sotilasuraltaan everstiluutnantin sotilasarvolla. Vuosina 1993–1997 hän oli Moskovan Eurooppa-instituutin vanhempi tutkija, ja vuonna 1993 hän oli ensimmäisenä Nato-maiden ulkopuolelta tulleena upseerina vanhempi tutkija Rooman NATO Defense Collegessa.
Trenin toimi Moskovan Carnegie-keskuksen johtajana ja tuli tunnetuksi länsimielisistä näkemyksistään. Hän kannatti kylmän sodan jälkeen heikentyneen Venäjän ystävällistä suhtautumista länsimaihin. Hän jopa ehdotti Venäjän liittymistä Natoon ja Euroopan unioniin. Trenin kuului Kluwer Law Publicationsin "International Politics" -julkaisun ja venäläisen "Pro et Contra" -lehden toimituskuntiin. Hän kirjoitti myös "The New York Timesiin" ja piti aktiivisesti yhteyttä eri maiden diplomaatteihin Moskovassa. Hänestä tuli Lontoon International Institute for Strategic Studiesin jäsen. Treniniltä julkaistiin englanniksi muiden muassa teokset "Linking Transatlantic and Eurasian Security: Prospects for Peace Operations" (1993), "Baltic Chance: The Baltic States, Russia and the West in the Emerging Greater Europe" (1997), "Russia’s China Problem" (1998) ja "The End of Eurasia: Russia’s Borders Between Geopolitics and Globalization" (2001). Vuonna 2008 käytyä Georgian sotaa Trenin kommentoi toteamalla Venäjän omaksuvan uutta roolia, tavoittelevan alueellista hegemoniaa ja alkavan haastaa Yhdysvaltoja kansainvälisesti.
Vuonna 2022 Trenin ryhtyi tukemaan Venäjän hyökkäystä Ukrainaan toisin kuin hänen monet Carnegie-kollegansa, jotka pakenivat Moskovasta muualle Eurooppaan. Hänen yhteytensä länsimaisiin diplomaatteihin katkesivat tähän. Trenin kertoi pitävänsä länttä nykyään vihollisena, joka pyrkii tuhoamaan Venäjän merkittävänä itsenäisenä toimijana maailmanpolitiikassa. Treninin mukaan länsi on vastuussa sodasta. Hän on Venäjän tiedotusvälineissä ehdottanut ydinaseiden käyttämistä Eurooppaa vastaan. Aiemmin länsimielisenä pidetyn Treninin asennoitumisen muutokset ovat herättäneet paljon keskustelua länsimaissa. Trenin sanojensa mukaan kokee Venäjän olevan hyökkäyksen kohteena, Ukrainan sodan olevan Venäjän selviytymistaistelua ja pakotteiden helpottaneen venäläisten yhdistymistä.
Poznańin päärautatieasema

Poznańin päärautatieasema () on Puolan länsiosassa, Iso-Puolassa toimiva vilkas rautatieasema. Asema sijaitsee Poznańin kantakaupungissa.
Vuonna 2023 Poznańin päärautatieaseman kautta kulki päivittäin keskimäärin 68 300 matkustajaa (eli 24,9 milj. matkustajaa vuodessa). Tämän perusteella asema oli Puolan toiseksi vilkkain matkustajaliikenteen rautatieasema Wrocławin päärautatieaseman jälkeen.
Jevgenija Debrjanskaja

Jevgenija Jevgenjevna Debrjanskaja (, o.s. "Grišina"; s. 10. kesäkuuta 1953 Kamensk-Uralski) on venäläinen yhteiskunnallinen vaikuttaja. Hän oli toisinajattelija Neuvostoliiton myöhäisvaiheissa ja ajoi sitten seksuaalivähemmistöjen oikeuksia, libertarismia sekä feminismiä. Vuonna 2015 hän kertoi Radio Free Europe/Radio Libertylle luopuneensa aktivismista ja pyrkimyksistä poliittiseen vaikuttamiseen.
Debrjanskaja järjesti Moskovassa mielenosoituksia Neuvostoliiton viimeisinä aikoina ja tuli usein pidätetyksi. Hänelle määrättiin suuria sakkoja. Debrjanskaja oli muun muassa Moskovan eläintarhassa osoittamassa mieltään sloganilla ”Vapauttakaa eläimet, lukitkaa häkkeihin kommunistit”. Sanojensa mukaan Debrjanskaja kannatti Euroopan lähentymistä. 1980-luvun lopussa hän perusti Valerija Novodvorskajan kanssa antikommunistisen Demokraattinen liitto -puolueen. Debrjanskaja perusti Roman Kalininin kanssa Venäjän ensimmäisenä HLBT-oikeusjärjestönä pidetyn Seksuaalivähemmistöjen liiton vuonna 1989 tai 1990. Hän perusti myös libertaristisen puolueen ja toimi Masha Gessenin kanssa seksuaalivähemmistöjen oikeuksien puolustamiseen tarkoitetun Triangle-järjestön johdossa.
Debrjanskajan perustama libertaristinen puolue vaati armeijan lakkauttamista sekä samaa sukupuolta olevien avioliittojen ja kannabiksen laillistamista. Sanojensa mukaan Debrjanskaja alkoi vuonna 2000 vetäytyä poliittisesta vaikuttamisesta mielenkiinnon puutteesta. Hänet pidätettiin homojen oikeuksien puolesta protestoimisesta Moskovassa toukokuussa 2006. Debrjanskaja kertoi vuonna 2015, etteivät hänen näkemyksensä olleet muuttuneet. Hän kertoi ajatelleensa aikoinaan armeijan lakkauttamisen, turvallisuuspalvelun kieltämisen, rajojen avaamisen ja samaa sukupuolta olevien avioliittojen olevan mahdollisia. Sitten hän kertoi ymmärtäneensä, että tällaisia mahdollisuuksia ei Venäjällä ollut, mitä hän piti surullisena.
Debrjanskaja on lesbo. Hän oli kuitenkin homoseksuaalisuutta ”lännen rappiona” pitävän Aleksandr Duginin ensimmäinen vaimo ja tämän pojan äiti. Debrjanskajan aikoinaan tavannut neuvostoliittolaissyntyinen toimittaja, kirjailija Cathy Young kertoi keväällä 2014 tyrmistyneensä Debrjanskajan Facebookissa esittämästä näkemyksestä, jonka mukaan Venäjä on ainoa fasisminvastaisuuden takaaja. Young koki Debrjanskajaan ”tarttuneen” ultranationalismin.
137 (luku)

137 (satakolmekymmentäseitsemän) on luonnollinen luku, jota edeltää luku 136 ja seuraa luku 138.
Klaus Dockhorn

Klaus Dockhorn (1. kesäkuuta 1953 – 19. elokuuta 2024) oli saksalainen uimari. Hän kilpaili Itä-Saksan joukkueessa kahdessa lajissa vuoden 1972 kesäolympialaisissa.
Dockhorn kuoli 71-vuotiaana 19. elokuuta 2024.
Heber Curtis

Heber Doust Curtis (27. kesäkuuta 1872 – 9. tammikuuta 1942) oli yhdysvaltalainen astronomi. Hän oli tunnettu tähtisumujen tutkimuksesta, jonka vuoksi hänet kutsuttiin Suureen väittelyyn. Curtis esitti, että spiraaligalaksit ovat eri tähtijoukkoja tai "universumisaaria" oman galaksimme ulkopuolella.
Luettelo virassa ollessaan kuolleista valtioiden ja hallitusten päämiehistä

Tämä on luettelo valtioiden- ja hallitusten päämiehistä, jotka ovat kuolleet virassa toimiessaan. Yleensä perinnölliset viranhaltijat (kuninkaat, kuningattaret, keisarit ja emiirit ) ja virkojen haltijat, joiden normaali toimikausi on elinikäinen (paavit ja elinikäiset presidentit), joten ne eivät ole luettelossa. 
Useat kuolemantapaukset ovat useimmiten johtuneet luonnollisista syistä, mutta tapauksia on myös salamurha, teloitus, itsemurha, onnettomuus ja jopa kuolema taistelussa.
M/S Finncanopus

M/S Finncanopus on Finnlines-varustamon autolautta, joka aloitti liikennöinnin helmikuussa 2024.
First City Tower

First City Tower on Houstonissa Yhdysvalloissa sijaitseva toimistokäyttöön tarkoitettu pilvenpiirtäjä. Rakennus on 202 metriä korkea, ja siinä on 47 kerrosta. Rakennus on saanut energiaystävällisyydestään kultaisen LEED-sertifikaatin.
San Felipe Plaza

San Felipe Plaza on Houstonissa Yhdysvalloissa sijaitseva toimistokäyttöön tarkoitettu pilvenpiirtäjä, joka valmistui vuonna 1984. Rakennuksen suunnitteli arkkitehtitoimisto Skidmore, Owings and Merrill, ja se on saanut energiaystävällisyydestään kultaisen LEED-sertifikaatin.
ExxonMobil Building

ExxonMobil Building (tunnettu myös nimillä The Humble Building ja Exxon Building) on Houstonissa Yhdysvalloissa sijaitseva 184 metriä korkea, 44-kerroksinen pilvenpiirtäjä. Rakennuksen päämateriaali on teräs, ja se on tarkoitettu toimistokäyttöön. Torni valmistui vuonna 1963.
Marathon Oil Tower

Marathon Oil Tower on Houstonissa Yhdysvalloissa sijaitseva 171 metriä korkea, 41-kerroksinen toimistokäyttöön tarkoitettu pilvenpiirtäjä. Rakennus on saanut energiaystävällisyydestään hopeisen LEED-sertifikaatin.
KBR Tower

KBR Tower on Houstonissa Yhdysvalloissa sijaitseva 168 metriä korkea, 40-kerroksinen pilvenpiirtäjä. Rakennuksen päämateriaali on teräs, ja se on tarkoitettu toimistokäyttöön. Rakennus on saanut energiaystävällisyydestään kultaisen LEED-sertifikaatin.
Robin DiAngelo

Robin DiAngelo (s. 8. syyskuuta 1956) on yhdysvaltalainen tutkija, jonka alueita ovat kriittinen diskurssianalyysi ja valkoisuuden tutkimus. Hän on Washingtonin yliopiston dosentti ("Affiliate Associate Professor") ja kaksinkertainen kunniatohtori. 
DiAngelo keksi "valkoisen haurauden" käsitteen ja kirjoitti siitä kirjan "White Fragility: Why It's So Hard for White People to Talk About Racism" (2018). Yhdessä Özlem Sensoyn kanssa hän on tehnyt kasvatustieteen alaan kuuluvan kirjan "Is Everyone Really Equal" (2017).
DiAngelo pitää esimerkkinä valkoisesta ylivallasta Michelangelon freskoa "Adamin luominen", joka on Sikstuksen kappelin katossa Vatikaanissa. Hän joutui kriitikkojen hampaisiin, koska arveli, että kuvassa Jumala loi Israelin kuninkaan Daavidin.
Marco Misciagna

Marco Misciagna (s. 5. helmikuuta 1984 Bari) on italialainen viulisti ja alttoviulisti.
Marco Misciagna oli Malagan jousiorkesterin solisti useiden vuosien ajan ja esiintyi vieraana suurissa konserttisaleissa ja kansainvälisissä orkestereissa, mukaan lukien Berliner Philharmonie, Wienin Musikverein, Lehman Center ja Carnegie Hall of New York.
Hän on kunniaprofessori S.Rahmaninovin valtionkonservatoriossa Tambovissa sekä Kaukoidän valtionakatemiassa Vladivostokin (Venäjä), Institut Supérieur de Musique de Soussessa (University of Soussen, Tunisia) ja Esteban Salasissa. Santiago de Cuban konservatorio, Pettman National Junior Academy of Music (Auckland, Uusi-Seelanti) ja kunniaprofessori Komitas State Conservatory of Jerevanissa (Armenia).
Vuonna 2018 hän sai kultamitalin Ukrainan varapääministeriltä Kiovan oopperatalon 150-vuotisjuhlan kunniaksi. 
Lisäksi hän voitti 2 kultamitalia Global Music Awardsissa Kaliforniassa.
Ambrose O’Higgins

Ambrose (Ambrosio) O’Higgins (1720–1801) oli englantilainen poliitikko. 
Hän oli Bernardo O'Higginsin isä. Hän oli syntyjään irlantilainen, mutta oli siirtynyt Espanjan kuninkaan palvelukseen, koska uskoltaan katolilaisena hänellä ei ollut brittien hallitsemassa Irlannissa menestymisen mahdollisuuksia. Ambrose O’Higgins menestyikin lopulta Espanjan hallitsemassa Etelä-Amerikassa, ja vuonna 1796 hänet nimitettiin Perun varakuninkaaksi (virallinen titteli oli ”Virrey y Capitán General del Reino del Perú y Presidente de la Real Audiencia de Lima”).